Karkinos (syn Xenotima)

Karkinos () bol aténsky tragický básnik a stratég v 5. stor. pred Kr.

Karkinos, syn Xenotima z dému Thorikos, mal štyroch synov a jeden z nich, Xenokles, bol tiež tragickým básnikom. Karkinos a jeho synovia sa spomínajú (s posmechom) v troch raných hrách Aristofana: Osy (1497 – 1537) z roku 422 pred Kr., Mier (782 – 95) z roku 421 pred Kr. a Oblaky (1260 – 6), v hre, ktorá bola prvýkrát uvedená v roku 423 pred Kr.  V schólii  Ferekratovho diela Divokí muži (Agrioi – fr. 15 K-A) sa spomínajú ako rodinný divadelný súbor. Vo všetkých týchto prípadoch je Karkinos jediným menovaným členom skupiny, uvádzaný aj v úlohe režiséra a básnika. Synovia sa spomínajú ako skupina. Žiadny z nich nie je menovaný alebo (možno s výnimkou v diele Osy 1510) akokoľvek vyčlenený. Navyše, na rozdiel od svojho otca, vystupujú ako účinkujúci, či už ako tanečníci alebo herci.

Z jeho hier sa nezachovali ani len fragmenty. Známy je len jeden názov jeho hry, a to Myši (Μύες, čo bol názov komédie, nie tragédie), ale i ten je zrejme vymyslený Aristofanom.

Karkinos sa niekedy v polovici 5. stor. pred Kr. stal trierarchom,Inscriptiones Graecae, Regions: Attica (IG I-III): Attica  IG I³ 874  bol teda dosť majetný na to (patril do vyššej spoločenskej triedy), aby ho v roku 432/1 pred Kr. zvolili za stratéga (od roku 487 pred Kr. volili v Aténach desať stratégov na jeden rok, ale niektorí mohli byť zvolení aj znova). Uvádza to Thukydides: „V čase, keď boli Peloponézania v Atike, Aténčania poslali na plavbu okolo Peloponézu sto lodí, ktoré na to pripravili, a na nich tisíc hoplitov a štyristo lukostrelcov. Ich stratégmi boli Karkinos, syn Xenotimov, Proteas, syn Epiklov, a Sokrates, syn Antigenov.“ 

Jeho vnuk Karkinos zo 4. stor. pred Kr. taktiež skladal tragédie. Pravdepodobne napísal 160 hier a získal 11 víťazstiev.  

 Referencie a bibliografia 

Kategória:Dramatici starovekého Grécka